《凤凰台上忆吹箫 买菊数本，杂植苔阶，楚楚可爱》
清代·钱湘

风晚摇姿，霜晨弄色，开来别样鲜妍。向斜阳圃外，移种栏边。

不用华堂斗艳，工位置、酒后灯前。如人淡，乱头粗服，楚楚堪怜。

年年。晚秋时节，消受尽西风，凉梦如烟。总一般清瘦，花亚人肩。

可奈描成瘦影，宵来月、又照离筵。离筵畔，金盘露零，清泪涓涓。

作者简介：钱湘，字季萍，武进人，赵仁基室。